**KJARASAMNINGUR**

**SAMBANDS ÍSLENSKRA SVEITARFÉLAGA**

**f.h. þeirra sveitarfélaga og**

**annarra aðila sem hún hefur**

**samningsumboð fyrir**

**OG**

**MATVÍS**

**SAMKOMULAG UM BREYTINGAR OG FRAMLENGINGU KJARASAMNINGS**

**GILDISTÍMI:**

1. **MAÍ 2014 til 30. APRÍL 2015**

**EFNISYFIRLIT**

[1. Inngangur 3](#_Toc395790985)

[2. Framlenging gildandi kjarasamninga 3](#_Toc395790986)

[3. Laun samkvæmt gr. 1.1.1. 3](#_Toc395790987)

[4. Lágmarkslaun 3](#_Toc395790988)

[5. Persónuuppbót / Desemberuppbót 3](#_Toc395790989)

[6. Frídagar vegna yfirvinnu 3](#_Toc395790990)

[7. Grein 2.6.7 um uppgjörsmáta á vinnu á sérstökum frídögum og stórhátíðum 4](#_Toc395790991)

[8. Ráðningarsamningar 4](#_Toc395790992)

[9. Starfsmenntunarsjóður 5](#_Toc395790993)

[10. Atkvæðagreiðsla 5](#_Toc395790994)

[11. Bókanir með kjarasamningi 6](#_Toc395790995)

[12. Fylgiskjal I: launatafla 8](#_Toc395790996)

[13. Fylgiskjal II: Tengitafla VIÐ STARFSMAT 10](#_Toc395790997)

[15. Fylgiskjal IV: Viðræðuáætlun 12](#_Toc395790998)

**Samband íslenskra sveitarfélaga og MATVÍS**

**gera með sér svofellt samkomulag um breytingar og**

**framlengingu á kjarasamningi aðila**

# Inngangur

Aðilar eru sammála um að vinna áfram með öðrum aðilum vinnumarkaðarins að sameiginlegum markmiðum, svo sem bættum vinnubrögðum við samningagerð meðal annars til að skapa samfellu, einfalda og samræma kjarasamninga, auk þess sem lögð verði áhersla á að nýr kjarasamningur taki við af eldri samningi.

Í samkomulaginu felast almennar launahækkanir auk aðgerða sem koma til móts við framkvæmd svokallaðs jafnlaunaátaks/raunfærnimats ríkisins.

# Framlenging gildandi kjarasamninga

Kjarasamningur aðila framlengist frá 1. maí 2014 til 30. apríl 2015 með þeim breytingum sem í samkomulagi þessu felast og fellur þá úr gildi án frekari fyrirvara.

# Laun samkvæmt gr. 1.1.1.

Mánaðarlaun þeirra sem gegna fullu starfi, skulu greidd samkvæmt launatöflu og tengitöflu í fylgiskjali I.

Launatafla: Gildir frá 1. maí 2014 til 30. apríl 2015.

Tengitafla: Gildir frá 1. maí 2014 til 30. apríl 2015.

# Lágmarkslaun

Eftirfarandi breyting verður á fjárhæðum lágmarkslauna samkv. gr. 1.1.1.2:

Frá 1. maí 2014, kr. 229.549.

Að öðru leyti er greinin óbreytt.

# Persónuuppbót / Desemberuppbót

Persónuuppbót / desemberuppbót á samningstímanum verður sem hér segir:

Á árinu 2014 kr. 93.500.

# Frídagar vegna yfirvinnu

Grein 2.3.10. hljóði svo:

Heimilt er starfsmanni, með samkomulagi við vinnuveitanda, að safna allt að 10 frídögum á ári vegna yfirvinnu, á þann hátt að yfirvinnutímar komi til uppsöfnunar en yfirvinnuálagið skal greitt við næstu reglulegu útborgun.

Frí vegna yfirvinnu frá fyrra ári, sem ekki hefur verið nýtt fyrir 15. apríl ár hvert, skal greitt út sem dagvinnustundir við næstu reglulegu útborgun.

Yfirvinnuálag er 44,44% af yfirvinnutímakaupi starfsmanns. Yfirvinnuálag skal ekki tekið út í fríi, heldur skal það greitt við næstu reglulegu útborgun, þ.e. þegar yfirvinnan ella hefði komið til greiðslu.

# Grein 2.6.7 um uppgjörsmáta á vinnu á sérstökum frídögum og stórhátíðum

Grein 2.6.7 hljóði svo:

Starfsmaður sem vinnur á reglubundnum vöktum alla daga ársins, getur í stað greiðslna skv. gr. 2.3.2 fengið frí á óskertum föstum launum í 88 vinnuskyldustundir á ári miðað við fullt starf í heilt ár, eða hlutfallslega ef þjónusta fer ekki fram alla sérstaka frídaga

og stórhátíðar daga. Vinnu sem fellur á sérstaka frídaga og stórhátíðardaga sbr. framanritað, skal auk þess launa með álagi skv. gr. 1.6.1, sé þessi kostur valinn. Ávinnsla leyfisins miðast við almanaksárið. Starfsmaður sem óskar eftir að breyta vali sínu á milli leyfis og greiðslu, skal tilkynna það skriflega til viðkomandi stofnunar fyrir 1. desember næst á undan.

# Grein 10.2.2 um persónuálag vegna símenntunar

Grein 10.2.2 hljóði svo:

Með vísan til greinar 10.2.1.1 skulu starfsmenn fá persónuálag vegna árlegrar þátttöku í símenntunaráætlun sem hér segir:

* 1 stig (2%) eftir 1 árs starf hjá sveitarfélögum og/eða öðrum sambærilegum störfum.
* Samtals 2 stig (4%) eftir 5 ára starf hjá sveitarfélögum og/eða öðrum sambærilegum störfum.
* Samtals 3 stig (6%) eftir 9 ára starf hjá sveitarfélögum og/eða öðrum sambærilegum störfum.
* Samtals 4 stig (8%) eftir 15 ára starf hjá sveitarfélögum og/eða í öðrum sambærilegum störfum.

Við mat á starfstíma hjá öðrum vinnuveitanda til persónuálagsstiga getur sveitarfélag krafist þess að starfsmaður leggi fram gögn sem staðfesti þann starfstíma (vinnuveitendavottorð). Hækkun vegna starfstíma kemur til framkvæmda næstu mánaðarmót eftir að fullnægjandi gögn hafa borist vinnuveitanda.

Starfstími í öðrum sambærilegum störfum en hjá sveitarfélagi gildir frá og með 1. maí 2011. Starfsmenn hafa frest til 30. september 2011 til að skila inn slíkum gögnum sem þá gilda frá 1. maí 2011 þrátt fyrir meginregluna um að persónuálagsstig komi til framkvæmda næstu mánaðamót eftir að fullnægjandi gögnum hefur verið skilað.

Hálfur mánuður og stærra brot úr mánuði telst sem heill mánuður.

Við mat á starfstíma til persónuálagsstiga teljast launaðar veikindafjarvistir sem og lögbundið fæðingarorlof (sem er almennt ekki meira en 6 mánuðir).

Starfstími tímavinnufólks er ekki metinn til persónuálagsstiga. Tímavinnustarfs­maður heldur þó áunnum persónuálagsstigum vegna fyrri starfa hjá sveitarfélagi (gildir frá og með 1. maí 2011).

Forsenda persónuálags þessa er staðfest þátttaka í símenntunaráætlun stofnunar eða starfseiningar. Í janúar á ári hverju skal þátttaka í símenntunaráætlun næstliðins árs metin. Hafi starfsmaður ekki tekið fullnægjandi þátt í áætluninni missir hann það persónuálag sem hér um ræðir þar til endurmat fer fram að ári. Forsenda fyrir því að starfsmaður missi framangreint persónuálag er að sveitarfélag hafi gert starfsmönnum kleift að taka þátt í áætluninni.

Heimilt er forstöðumanni að meta símenntun sem sótt er með stuðningi Vísindasjóðs og/eða endurmenntunarsjóðs sem hluta af þátttöku í símenntunaráætlun stofnunar/starfseiningar.

Þeir starfsmenn sem hafa áunnið sér viðbótarálag vegna símenntunar fyrir gildistöku samnings þessa skulu halda því þar til grein þessi tryggir þeim samsvarandi eða betri kjör.

# Ráðningarsamningar

Grein 11.1.3.1 hljóði svo:

Ætíð skal gera skriflegan ráðningarsamning við starfsmann, sbr. samning aðila um ráðningarsamninga og Evróputilskipun. Brjóti atvinnurekandi gegn ákvæðum þessarar greinar getur það varðað hann skaðabótum samkvæmt almennum reglum skaðabótaréttar.

Breytingar á ráðningarkjörum umfram það sem leiðir af lögum eða kjarasamningum er rétt að staðfesta skriflega eigi síðar en mánuði eftir að breytingarnar taka gildi.

# Starfsmenntunarsjóður

Aðilar eru sammála um að frá og með 1. maí 2014 hækki iðgjald í starfsmenntunarsjóði stéttarfélaganna um 0,1% af heildarlaunum félagsmanna.

# Atkvæðagreiðsla

Samningsaðilar skulu bera samning þennan upp til afgreiðslu fyrir 10. september 2014.  Hafi gagnaðila ekki borist tilkynning um niðurstöðu fyrir kl. 14:00 þann 10. september 2014 skoðast samningurinn samþykktur.

Reykjavík, 14. ágúst 2014

|  |  |
| --- | --- |
| F.h. Sambands íslenskra sveitarfélaga, með fyrirvara um samþykki stjórnar | F.h. MATVÍS, með fyrirvara um samþykki félagsmanna  |
|  |  |

# Bókanir með kjarasamningi

**Bókun 1 um tilhögun vakta**

Aðilar eru sammála um að skipulag vaktavinnu þar sem vaktir eru mislangar, fleiri og styttri en starfshlutfall starfsmanns kveður á um þannig að hann þurfi að koma til starfa oftar en einu sinni á sólarhring sé íþyngjandi fyrir viðkomandi starfsmann umfram það sem almennt gerist.

Á samningstímanum munu aðilar kanna vaktafyrirkomulag hjá þeim sveitarfélögum sem um ræðir og leita leiða til úrbóta í samvinnu við sveitarfélögin.

**Bókun 2 um vaktavinnunámskeið**

Aðilar stefna að því að starfsmenn sem vinna á reglubundnum vöktum skuli eiga þess kost að sækja námskeið í gerð vaktskráa sem taka mið af líkamsklukku og heilsuvernd. Enn fremur með hvaða hætti hægt sé að tryggja að tekið sé tillit til nýjustu þekkingar á áhrifum vaktavinnu á starfsmenn við skipulagningu vinnunnar. BSRB kallar saman starfshóp BSRB, ASÍ og SNS til að vinna málið áfram.

**Bókun 3 um endurskoðun vinnulags og verkferla starfsmatsins**

Verkefnastofa starfsmats hefur á hendi starfsmat sveitarfélaga. Starfsmatið er viðvarandi samstarfsverkefni þeirra sveitar- og stéttarfélaga sem um það hafa samið í kjarasamningum og þau mynda með sér starfsmatsnefndir, annars vegar hjá Sambandi íslenskra sveitarfélaga og hins vegar hjá Reykjavíkurborg. Nefndirnar mynda eina faglega samráðsnefnd, sem tekur stefnumótandi ákvarðanir varðandi þróun kerfisins og önnur fagleg málefni. Samráðsnefndin stofnar sameiginlega áfrýjunarnefnd, sem hefur það hlutverk að taka til meðferðar og úrskurða um kærur vegna starfsmatsniðurstöðu.

Samningsaðilar eru sammála um að leggja sameiginlega endurskoðunarvinnu á vinnulagi og verkferlum starfsmatsins, sem hófst á haustmánuðum 2012, til grundvallar að breyttum starfsreglum starfsmatsnefndar aðila. Markmið breytinganna er að bæta verklag, auka skilvirkni og málshraða. Aðilar eru sammála um að fyrir lok október 2014 verði tillögur að nýjum starfsreglum lagðar fram í starfsmatsnefnd til afgreiðslu. Helstu efnisatriði sem starfsreglurnar ná til eru eftirfarandi:

* Starfshættir starfsmatsnefndar
* Málsmeðferð
* Skilyrði starfsmats og flokkun starfa
* Skipulag starfsmatsviðtala
* Endurmat starfa
* Endurskoðun starfsmats
* Fræðsla og kynning

Með yfirstandandi endurskoðunarvinnu samstarfsaðila starfsmatsins vilja aðilar treysta umgjörð starfsmatskerfisins sem réttmæts og áreiðanlegs mælitækis er metur sambærileg og jafn verðmæt störf á kynhlutlausan hátt.

**Bókun 4 um endurskoðun á starfsmatsniðurstöðum**

Aðilar eru sammála um að þörf sé á markvissri heildarendurskoðun á starfsmatsniðurstöðum og starfsmatskerfinu til að tryggja að niðurstöðurnar endurspegli störf og starfsumhverfi sveitarfélaga. Endurskoðunarvinnan felur meðal annars í sér samanburð á mati á störfum þvert á svið (þverkeyrsla) og starfsstaði sveitarfélaga og þess gætt að ekki sé um ómálefnalegan mismun að ræða. Breytingar sem leiða til launahækkana vegna þessarar endurskoðunar munu taka gildi frá upphafi þessa samnings.

**Bókun 5 um jafnræði í launum óháð stéttarfélagsaðild**

Aðilar eru sammála um að beina þeim tilmælum til sveitarfélaga að jafnræðis verði gætt í launum þeirra starfsmanna sem vinna sömu og/eða sambærileg störf innan sveitarfélags, óháð stéttarfélagsaðild.

**Bókun 6 um sérákvæði**

Aðilar eru sammála um að sérákvæði einstakra stéttarfélaga sem fylgdu fyrri kjarasamningi haldi áfram gildi sínu.

**Bókun 7 viðbót við bókun 3 um endurskoðun vinnulags og verkferla starfsmatsins**

Aðilar eru sammála um að tryggt verði að fulltrúi iðnaðarmannafélaga komi beint að sameiginlegri vinnu um endurskoðun vinnulags og verkferla starfsmatsins og útfærslu á launa- og tengitöflu, sem farið verður í á samningstímanum.

Aðilar eru einnig sammála um að tryggja beina aðkomu iðnaðarmannafélaga að þeim kjaraviðræðum sem í hönd fara samkvæmt meðfylgjandi viðræðuáætlun.

Aðilar eru sammála um nauðsyn þess að vinna markvisst að því að laun iðnaðarmanna hjá sveitarfélögunum þróist í takt við það sem almennt gerist og því mikilvægt að endurskoðun starfsmatsins endurspegli þann vilja.

# Fylgiskjal I: launatafla





# Fylgiskjal II: Tengitafla VIÐ STARFSMAT





# Fylgiskjal III: Viðræðuáætlun

**Fyrirkomulag kjaraviðræðna**

Þegar kröfur liggja fyrir geri aðilar tímasetta áætlun um innihald og framgang viðræðna. Einnig komi samningsaðilar sér saman um hvort einstök mál verði rædd af sameiginlegri viðræðunefnd eða beint við stéttarfélagið.

Fundi skal að jafnaði halda í húsakynnum ríkissáttasemjara nema samkomulag verði um annað. Fundir verði skráðir sem og efni þeirra.

* **Sameiginleg mál**

Sameiginleg viðræðunefnd ræði mál er varða hagsmuni allra stéttarfélaganna sem ekki verða með góðu móti rædd við félögin hvert í sínu lagi s.s. um starfsmat, tengitöflu, launatöflu og önnur atriði sem samræmd eru milli kjarasamninganna.

Nefndin verði skipuð sex fulltrúum frá Sambandi íslenskra sveitarfélaga, fjórum fulltrúum frá BSRB og tveimur frá ASÍ. Kröfur komi fram fyrir lok janúar 2015.

* **Sérmál**

Samninganefnd sambands íslenskra sveitarfélaga mun taka upp viðræður við einstök stéttarfélög um málefni er varða þau sérstaklega og ekki eru á borði sameiginlegrar viðræðunefndar. Kröfur komi fram fyrir lok janúar 2015.

**Framgangur í starfi**

Aðilar eru sammála um að vinna að nánari útfærslu á gr. 10.2.3 með það að markmiði að hún nái einnig til skilgreinds starfstengds náms á vegum fræðsluaðila, sem hafa hlotið viðurkenningu samkvæmt lögum um framhaldsfræðslu nr. 27/2010 og eftir atvikum öðrum lögum. Skipuð verði sameiginleg sex manna nefnd aðila, tveimur fulltrúum frá BSRB, einum frá ASÍ og þremur frá SNS, sem hefur það hlutverk að meta námsleiðir og úrskurða hvort námið og fræðsla fellur undir ákvæði samnings þessa. Aðilar skulu skilgreina hvaða starfstengdu námsbrautir geta fallið hér undir og skal þeirri vinnu lokið í síðasta lagi 30. apríl 2015. Þar verði einnig skoðað með hvaða hætti hægt væri að meta framhaldsnám í viðurkenndum starfsgreinum.

**Leiðrétting launatöflu og tengitöflu**

Aðilar eru sammála um að áfram verði unnið að lagfæringu á launatöflunni og tengingu hennar við starfsmat svo að stigabil verði sem jafnast. Fyrir lok september 2014 verði hafnar viðræður um útfærslur á launatöflu og tengitöflu sem taki gildi við upphaf næsta kjarasamnings aðila.

**Fatamál starfsmanna**

Aðilar eru sammála um að skipa nefnd til að fara yfir fatamál starfsmanna sem komi með tillögur um að heimilt verða að greiða fyrir fatnað að hluta í stað fatnaðar sem um getur í grein 8.2.5, einkum hjá starfsmönnum skóla.

Nefndin skal skipuð sex aðilum, tveimur fulltrúum frá BSRB, einum frá ASÍ og þremur frá SNS. Nefndin skal skila niðurstöðum sínum fyrir lok nóvember 2014.

**Endurskoðun viðræðuáætlunar**

Fyrir lok mars 2015 skulu aðilar meta stöðu viðræðna og þörf fyrir endurskoðun viðræðuáætlunar. Þar skal tekin afstaða til þess hvort óskað er milligöngu ríkissáttasemjara skv. 1. mgr. 24.gr. laga nr. 80/1938.